NATO-ja është e vendosur në mbrojtjen e pavarësisë së Kosovës
Analistët: Anëtarësimi i tre vendeve ballkanike në Aleancën e Atlantikut Verior, faktori i domosdoshëm për stabilizimin e rajonit.
Analistët thonë se NATO-ja është e vendosur të mbrojë pavarësinë e Kosovës, problem që sipas tyre mund të jetë dhe pjesë e axhendës së takimit të nivelit të lartë të Aleancës së Atlantikut Verior në Bukuresht. Ata e shohin anëtarësimin e tre vendeve Ballkanike si faktor të domosdoshëm për stabilizimin e Ballkanit. Sipas tyre, në takimin e nivelit të lartë të NATO-s do të shihet edhe një herë vendosmëria e aleancës për mbrojtjen e pavarësisë së Kosovës. Nill Gardiner, Drejtor i Qendrës Margaret Theçer në Fondacionin Heritage, tha në emisionin “Encounter” të Zërit të Amerikës se NATO-ja do t’i dërgojë një mesazh të qartë Rusisë dhe Serbisë, e cila, sipas tij ende nuk po mësohet me faktin se Kosova është tashmë e pavarur. Analisti shtoi se, megjithëse dy ose tre vende anëtare të NATO-s e kundështojnë pavarësinë e Kosovës për arsye të ndryshme, të gjithë vendet e fuqishme anëtare të kësaj aleance, Shtetet e Bashkuara, Britania e Madhe, Franca dhe Gjermania mbështesin fuqimisht pavarësinë e Kosovës. Çarls Kupçan, Drejtor i Studimeve Evropiane në Këshillin për Marrëdhënie me Jashtë në Uashington, tha në emisionin “Encounter” se megjithëse disa vende anëtare të NATO-s nuk e kanë njohur Kosovën, shumica e ka bërë një gjë të tillë dhe në Shtetet e Bashkuara dhe kryeqytetet evropiane ekziston një ndjenjë se ky problem tashmë është i zgjidhur dhe i pakthyeshëm. . Sipas tij, NATO-ja duhet të diskutojë se çfarë duhet të bëjë për të mundësuar që serbët të qetësohen dhe mbështesin partinë e zotit Tadiç, në mënyrë që ekstremistët të mos fitojnë në zgjedhjet e muajit maj. Një problem tjetër që flitet dhe që është i debatueshëm, sipas tij, është ndarja e mundëshme e Kosovës, i cili deri tani, është kundërshtuar si nga Shtetet e Bashkuara dhe Bashkimi Evropian, ashtu edhe nga qeveria e Kosovës. Javën e kaluar, qeveria serbe formalisht propozoi që pjesa veriore e Kosovës, ku serbët kanë kanë protesuar vazhdimisht që nga shpallja e pavarësisë, të ndahet nga shteti i pavarur dhe ti ribashkohet Serbisë. Gjithashtu, të dy analistët ishin të një mendimi se të tre vendet ballkanike, Shipëria, Kroacia dhe Maqedonia e meritojnë të marrin ftesën për anëtarësim në NATO dhe e shohin këtë të favorshme për situatën në të cilën ndodhet rajoni i Ballkanit.. Sipas tyre, vendet anëtare të BE dhe të NATO-s, duhet të gjenin një kompromis për problemin e emrit të Maqedonisë, në mënyrë që Greqia të tërhiqej nga kundërshtimi i saj për anëtarësimin në NATO të e Ish- Republikës Jugosllave. Por edhe nëse nuk arrihet ndonjë kmpromis dhe nëse në takim diskutohet dhënia e ftesës Maqedonisë, ata nuk besojnë se Greqia do të vërë veton kundër saj. Sipas analistëve, një problem tjetër që pritet të diskutohen në takimin e Bukureshtit, dhe të cilin ata vlerësuan si më të rëndësishmin, ishte lufta në Afganistan. Ata u shprehën se Presidenti Bush do t’i ushtrojë presion vendeve anëtare të aleancës për dërgimin e më shumë trupave në këtë vend. Analistët komentuan në emisioni “Encounter” të Zërit të Amerikës edhe mundësinë e dhënies së planit të anëtarësimit për Gjeorgjinë dhe Ukrahinën, plan ky i mbështur nga SHBA, por që kundërshtohet nga Gjermania dhe disa vende të tjera të BE-së. Ideja e anëtarësimit të këtyre dy vendeve në NATO është kundërshtuar me forcë nga Rusia. //af